b'\n_START_ARTICLE_\nKmetijska povr\xc5\xa1ina\n_START_SECTION_\nZemlji\xc5\xa1\xc4\x8de v zara\xc5\xa1\xc4\x8danju\n_START_PARAGRAPH_\nZemlji\xc5\xa1\xc4\x8de v zara\xc5\xa1\xc4\x8danju obsegajo opu\xc5\xa1\xc4\x8dena kmetijska zemlji\xc5\xa1\xc4\x8da, ki se zara\xc5\xa1\xc4\x8dajo. Pokritost z drevjem je od 20 do 75\xc2\xa0%. Po navadi so to povr\xc5\xa1ine, ki so zaradi svoje lege oziroma zaradi slab\xc5\xa1ih pogojev izkori\xc5\xa1\xc4\x8danja opu\xc5\xa1\xc4\x8dene-neobdelane._NEWLINE_V vrsto dejanske rabe kmetijskega zemlji\xc5\xa1\xc4\x8da v zara\xc5\xa1\xc4\x8danju uvrstimo tudi vse povr\xc5\xa1ine, kjer se sicer izvaja pa\xc5\xa1a \xc5\xbeivali, vendar zaradi prenizke obremenitve ( to je premalo \xc5\xa1tevilo \xc5\xbeivali na dolo\xc4\x8deno povr\xc5\xa1ino ) prihaja do pojava zara\xc5\xa1\xc4\x8danja, za katerega je zna\xc4\x8dilno mlado olesenelo rastje ( grmi\xc4\x8devje, robidovje\xe2\x80\xa6 )._NEWLINE_Nasad gozdnega drevja, ki je namenjen izklju\xc4\x8dno pridelavi lesa, okrasnih dreves ali plodov oz. drugih delov drevja in pri katerih so razdalje med drevjem \xc5\xbee ob zasaditvi tak\xc5\xa1ne kot ob predvidenem kon\xc4\x8dnem razvojnem stanju, imenujemo planta\xc5\xbea gozdnega drevja._NEWLINE_Neobdelano kmetijsko zemlji\xc5\xa1\xc4\x8de je:_NEWLINE_-povr\xc5\xa1ina, ki je na primer rigolana in pripravljena za zasaditev novih trajnih nasadov;_NEWLINE_- kmetijsko zemlji\xc5\xa1\xc4\x8de, ki se za\xc4\x8dasno ne uporablja zaradi gradnje infrastrukture ali je neobdelano zaradi socialnih ali drugih razlogov;_NEWLINE_- kmetijsko zemlji\xc5\xa1\xc4\x8de na katerem je ograja za konje, pra\xc5\xa1i\xc4\x8de ali druge \xc5\xbeivali in ki ni poraslo s travinjem._NEWLINE_V pora\xc5\xa1\xc4\x8deno povr\xc5\xa1ino z drevesi in grmi\xc4\x8devjem uvr\xc5\xa1\xc4\x8damo tudi obvodno zarast, \xc4\x8de so obre\xc4\x8dni pasovi porasli z drevjem oziroma grmovjem, ter mejice iz gozdnih dreves oziroma grmi\xc4\x8devja.'